钦定古今图书集成/明伦汇编/官常典/第798卷 > 叶盛
## 钦定古今图书集成/明伦汇编/官常典/第798卷 > 叶盛

按《明外史》本传：“盛字与中，昆山人。正统十年进士。授
兵科给事中。土木师覆，诸将多遁还，盛率同列请先
正扈从失律者罪，然后选将练兵为复仇计。郕王即
位，例有赏赉，盛以君父蒙尘辞，不许。也先迫都城，请
罢内府军匠，悉遣征操。又请令有司储粮料以给战
士，遣散卒取军器于天津，张外援。三日间，章七八上。”
寇退，进都给事中。言：“劝惩之道，在明赏罚。敢战如孙
镗，死事如谢泽、韩青，当赏。其他守御不严，赴难不力
者，皆当罚。”大臣陈循等议召还镇守居庸都御史罗
通，并留宣府都督杨洪掌京营。盛言：“今日之事，边关
为急。往者独石、马营不弃，则驾何以陷土木？紫荆、白
羊不破，则寇何以薄都城？今纵守京师，不过保九门
而已。如陵寝郊坛，圻甸生灵何？臣谓宜固守宣府、居
庸便。”时不能从出安集陈州流民。景泰元年还朝，言：
“流民幸成编户，然人杂五方，其情不一，斗争仇杀，时
时有之。宜专官绥抚。”又言：“畿辅八府，旱蝗相仍，请加
宽恤。”帝多采纳。京师多灾异，率同官请令文武大臣
及台谏官并降秩停俸，诸大臣俱请罪。京卫武臣及
其子弟多骄惰不习兵。盛请简拔精壮备操守。京城
市廛悉勋戚所置，月征其税。盛以国用不给，请籍之
于官，以其税佐军饷。皆从之。明年上《弭灾防患》八事。
帝以兵革稍息，颇事宴游。盛请复午朝故事，立报可。
当是时，帝虚怀纳谏，凡六科联署建请，率盛与林聪

论皆推盛以才。擢右参政，督饷宣府。寻以李秉荐，协
赞都督佥事孙安军务。初，安尝领独石马营、龙门卫
所四城备御。英宗既蒙尘，安以四城孤悬塞外，势难
全，奏弃之内徙。至是廷议修复，仍以命安。盛与辟草
莱，葺庐舍，庀战具，招流移为行旅，置煖铺。请帑金买
牛千头以𢌿屯卒。立社学，置义冢，疗疾扶伤。两岁间，
四城及赤城、雕鹗诸堡，次第修复，皆为完城。安遂进
副总兵。而守备中官弓胜不相能，奏安疾宜代。帝以
问，盛言：“安为胜所持，故病。今诸将无逾安者。”帝乃遣
医视安疾。已，盛又劾胜。帝虽宥不问，然卒调之他镇。
父忧，诏奔丧，即起复。英宗素知盛名，天顺二年召为
右佥都御史，巡抚两广。乞终制，不许。泷水猺凤弟吉
肆掠，督诸将生擒之。两广盗蜂起，所至破城杀将，诸
将怯不敢战，杀平民冒功，民相率从贼。盛与镇守中
官朱详言：“蛮出没不常，有司辄渎圣听。自今攻劫城
池者，始以”闻，馀止类奏。疏至，兵部驳不行。海康民唐
子汪作乱，讨斩之。寻与总兵官颜彪屡破贼，砦彪滥
杀冒功，盛不能尽禁也。六年命吴祯抚广西，而盛专
抚广东。宪宗立，议事入都，给事张宁等欲荐之入阁，
以御史吕洪言而止。初，编修丘濬与盛有郤，李贤入
濬言，颇不悦盛。及韩雍代盛，贤草《雍敕》曰：“毋若叶盛
之杀降也。”稍迁左佥都御史，巡抚宣府。复举官牛官
田之法，垦田四十馀顷。以其馀积市战马千八百匹，
修屯堡七百馀所，边塞益宁。独石镇守内官进保贪
暴，偕御史展毓劾之，保被责。成化三年秋，入为礼部
右侍郎。偕给事中毛弘按事南京。还，改吏部。出赈真
定、保定饥。议清庄田，分养民间种马。置仓涿州、天津，
积粟备荒，皆切时计。满都鲁孛罗出癿加思兰，驻牧
河套。兵部尚书白圭议以十万众大举逐之，沿河筑
城，抵东胜，徙民耕守。帝壮其议。八年春，敕盛往会总
督王越、巡抚马文升、余子俊、徐廷璋详议。初，盛为谏
官，喜言兵，尝多论建。既往来三边，知时无良将，边备
久虚，转运复艰。搜河套复东，胜未可轻议。乃会诸臣
上疏，言：“守为长策。如必决计战，亦宜坚壁清野，伺其
惰归击之，令一创庶可遏再来。又或乘彼入掠，分遣
精卒捣其巢，彼将反顾，内外夹击，足以有功。然必守
固而后战可议也。”帝善其言。而圭主复套，师出竟无
功。人以是服盛之先见。寻转左侍郎。十年卒，年五十
五，谥“文庄。”盛清修，积学尚名检，薄嗜好。家居，出入常
徒步。生平慕范仲淹，堂寝皆设其像。志在君民，不为
身计，有古大臣风。